Der er flere udenlandske studerende, der har fået bøde og ikke kan få permanent opholdstilladelse i 15 år. Kigger man på de virksomheder, der fra 2014-2016 har fået bøder for at ansætte udlændinge ulovligt, drejede hver fjerde bøde sig om studerende. Det viser en aktindsigt til alle landets politikredse.

Nogle studerende har efterfølgende fået danske kærester, ægtefæller og børn.

Straffet for at flytte til Sverige

Udover studerende har mindst otte udenlandske forskere fået bøder for at bijobbe ulovligt. Blandt andet fik den amerikanske professor ved CBS Brooke Harrington en bøde for at have mødtes med Folketingets Skatteudvalg samt Skat og Erhvervsstyrelsen for at fortælle dem om hendes forskning i skattely.

Mingtang Deng, der er tilknyttet Niels Bohr Institutet som postdoc - en tidsbegrænset forskerstilling, fik også en bøde for at arbejde ulovligt.

Fejlen var, at han flyttede til Sverige, men fortsatte med at arbejde på Niels Bohr Institutet. Arbejdstilladelsen gjaldt kun så længe, at han boede i Danmark, så nu er han blevet bedt om at betale 15.000 kroner i bøde, og så er der tillægsstraffen om, at han ikke kan få permanent opholdstilladelse i 15 år i Danmark.

- Jeg synes ikke, at reglerne er fair. Jeg gjorde det ikke med vilje og prøvede at finde frem til, hvad reglerne var. Bøden er meget uvenlig, mener han.

Bøden kan spille en rolle, når Mingtang Deng skal vælge, om han fremover vil slå sig ned i Danmark eller Sverige. Som ph.d. kan han i Sverige også meget hurtigere få permanent opholdstilladelse.

Socialdemokratiet vil lempe loven

Socialdemokratiet mener, at der er behov for at gennemgå lovgivningen, så den ikke rammer alle lige hårdt.

- Vi er nødt til at sørge for, at folk, der har opført sig lidt uheldigt, ikke bliver ramt af den store forhammer første gang. Der skal være et gult kort ved små overskridelser, mener Mattias Tesfaye, udlændinge- og integrationsordfører (S).

Han synes, at reglerne er blevet for rigide. Der er behov for at skelne mellem små forseelser fra forskere, studerende, der har arbejdet få timer for meget, og så illegale arbejdere, som man stadig skal slå hårdt ned på.

- Vi skal sørge for, at lovgivningen er ret kontant overfor social dumping, understreger han.

Udlændinge- og integrationsminister Inger Støjberg (V) oplyser, at hun er ved at se på lovgivningen for udenlandsk arbejdskraft. Hun afviser ikke at lempe på karantænereglerne for permanent opholdstilladelse i den forbindelse.

- Vi er lige nu i gang med at se på, hvordan vi kan gøre det lettere for eksempelvis forskere eller musikere at have bijob, så de ikke skal søge en ny arbejdstilladelse hver gang. I den forbindelse bliver spørgsmålet om karensreglerne for permanent opholdstilladelse ved ulovligt arbejde også overvejet, lyder det i et skriftligt svar til DR.

Dansk Folkeparti afviser, at der er grund til at bløde loven op.

- Som studerende og forsker må man kunne sætte sig ind i reglerne. Der er ingen grund til at overtræde lovgivningen. Det er der ikke på det her område eller andre områder. Hvis du vil være i det her land, er du nødt til at lære reglerne og efterleve dem. Længerne behøver den ikke at være, mener Claus Kvist Hansen, ordfører for social dumping (DF).

Hvordan arbejder udlændinge ulovligt?